La varietat de raïm negre Morenillo estarà inclosa aviat a la llista de les recomanades i/o autoritzades pel Consell Regulador de la Denominació d'Origen (DO) Terra Alta. Aquesta era una reivindicació històrica per a una varietat de raïm que es cultiva únicament a la zona de producció de la DO terraltina i on existeixen vinyes amb gairebé cent anys. En canvi, estava exclosa de la llista de varietats comercials de l'estat espanyol i malgrat haver demanat oficialment a l'INCAVI la seva regularització, ja fa deu anys, no s'acceptava. Ara, amb la tramitació de la nova llei d'ordenació vitivinícola, el Morenillo, com la Carinyena, han aparegut a la llista de varietats comercials catalanes i el Consell Regulador podrà modificar el seu plec de condicions per incloure-la entre les autoritzades.  El sector vitivinícola de la Terra Alta ha renascut en l'última dècada abanderat amb una de les seves varietats autòctones, la Garnatxa (o Vernatxa, com li diuen els terraltins), sobretot blanca però també negra. Produir la tercera part mundial d'aquesta varietat ha servit per oferir un valor diferenciat i per defensar-la com el distintiu de qualitat, guanyat a pols per la Denominació d'Origen i els cellers de la comarca. Però la Garnatxa no és la única varietat autòctona de la Terra Alta ni li és exclusiva. A l'arc mediterrani se'n produeixen més de 200.000 hectàrees.  L'única varietat que només es pot trobar a la zona de producció que conformen els dotze pobles terraltins és el raïm negre Morenillo. Fins ara, el Morenillo no formava part de la llista de varietats de raïm comercials que configura l'estat espanyol i això impedia que la DO Terra Alta la inclogués entre les varietats recomanades i/o autoritzades. No apareixia als etiquetatges, es generaven molts entrebancs amb la certificació dels vins, es camuflava i en alguns casos es registrava com a hectàrea de producció d'altres varietats, tot "esperant que es fes justícia" amb una varietat centenària i singular, molt adaptada a la zona de producció de la Terra Alta.  Aquesta "alegalitat" fa ara que es desconegui quin és l'abast exacte de la producció d'aquesta varietat a la comarca, una incògnita que amb la regularització es resoldrà aviat. "De cara a la propera campanya es podrà saber exactament quantes hectàrees de Morenillo hi ha", ha celebrat el secretari del Consell Regulador de la DO Terra Alta, Jordi Rius.  Aquest 2018 es compleixen deu anys des que, per unanimitat, el Consell Regulador va fer la petició a l'INCAVI per poder incorporar el Morenillo entre les varietats de la DO Terra Alta. Des de llavors s'han fet estudis i proves experimentals per demostrar la salubritat de la planta, però fins ara no hi havia hagut cap avenç. Registrar una nova varietat pot tardar més de dos dècades i es feia camí amb aquests terminis. "L'INCAVI estava treballant per resoldre la nostra inquietud però no veiem que estès prop", ha reconegut Rius.  La sorpresa ha estat majúscula quan amb la tramitació de la llei d'ordenació vitivinícola, l'estat espanyol ha inclòs aquesta varietat al Reglament general del registre de varietats comercials de Catalunya, publicat al BOE del passat 30 d'octubre.  Això ha obert una escletxa perquè la DO Terra Alta modifiqui, en els propers dies, el seu plec de condicions i la inclogui. "Ara es podrà fer més via, no es tracta de fer les coses malament si no de tramitar la inclusió d'aquesta varietat més ràpid", ha apuntat el secretari del Consell Regulador. Els canvis del plec de condicions han de rebre el vistiplau del Ministeri d'Agricultura i de la Unió Europea però es confia que el Morenillo ja serà una varietat regulada en la propera campanya de verema.  Les particularitats dels Morenillo La varietat de cep negra Morenillo estava molt estesa a la comarca de la Terra Alta fa diverses dècades. Quan el vi de la comarca es va començar a pagar per grau alcohòlic, color i quantitat de producció, molts pagesos van optar per arrencar-la i buscar una alternativa ja que es tracta d'un raïm que no té cap d'aquests tres atributs. Amb els efectes del canvi climàtic, als vins de la Terra Alta ni els falta graduació ni color i el Morenillo s'ha convertit en una varietat que s'adapta molt bé a les qualitats del vi que més demanda el consumidor. Tant en vins monovarietals -que ja produeixen alguns cellers amb excel·lents resultats de qualitat-, com aportant un percentatge de Morenillo al cupatge, s'aconsegueixen uns vins negres amb menys graduació, menys acidesa i molt frescos, "que és que el demanda avui en dia el consumidor de vi", com ha apuntat Rius.  La carinyena també a les etiquetes  Un altre canvi significatiu que ha permès el nou Reglament estatal és que es podrà etiquetar la Carinyena amb el seu nom, i no com a Samsó, com s'havia de fer fins ara. Per no confondre el consumidor amb la DO Carinyena aragonesa, l'INCAVI recomanava etiquetar aquesta varietat amb el nom de Samsó als vins de la Terra Alta, però també del Priorat i Montsant. "Sempre s'ha dit Carinyena i ara es podrà etiquetar com a tal", ha agraït Rius.

Summary: El Morenillo entra a formar part de les varietats de raïm autoritzades per la DO Terra Alta


La rebaixa ve motivada per les amortitzacions anticipades de les comunitats autònomes i l'evolució dels ingressos ACN Barcelona.-El Tresor públic reduirà en 15.000 milions d'euros el volum de finançament net previst per al 2020, segons ha anunciat aquest dijous la vicepresidenta del govern i ministra d'Economia, Nadia Calviño, en una entrevista a la SER i posteriorment el secretari general del Tresor i Finançament Internacional el govern espanyol, Carlos San Basilio. D'aquesta manera, l'emissió neta serà de 115.000 milions d'euros i el finançament brut pujarà fins als 282.137 milions. Segons el govern espanyol, la rebaixa ve motivada per l'evolució dels ingressos previstos, les amortitzacions anticipades de les comunitats autònomes i l'estimació prudent del maig per afrontar l'impacte de la covid-19, entre d'altres. D'altra banda, el Tresor ha implementat diverses mesures com augmentar el volum de les subhastes i ha flexibilitzat les condicions per participar en segona volta; i ha recorregut en major mesura a la sindicació bancària, amb 52.000 milions d'euros en cinc emissions. A més, s'han fet noves emissions a set anys, pionera en el mercat europeu, i la sindicació a deu anys de l'abril passat va ser la major de la història, segons explica el Ministeri. Pel que fa el cost mitjà de les noves emissions s'han anat reduint al llarg de l'any i se situa en el  0,23%, nivell idèntic al del 2019, fins a situar-se en l'1,93%. Amb la reducció de les necessitats de finançament per al 2020 fins a final d'any, el Tresor té previst un finançament brut d'uns 32.000 milions d'euros. Es preveu que aproximadament 10.000 milions es cobreixin amb el SURE, uns fons que es destinaran a atendre les despeses dels diferents programes en marxa per reduir l'impacte sobre l'ocupació de la covid-19. La resta de fons assignats a l'Estat, fins a completar els 21.325 aprovats, es rebran el 2021.

Summary: El Tresor redueix en 15.000 milions d'euros l'emissió prevista per al 2020


La fibra òptica fins a la llar (Ftth) domina la implantació de les línies de banda ampla a l'Estat. El 2017, el nombre de connexions va sumar gairebé 6,6 milions de punts, cosa que suposa 1,7 milions més que el 2016, un 34,70% més, segons la Comissió Nacional dels Mercats i la Competència (CNMC). Mentre que la fibra òptica és posiciona com l'oferta més atractiva, les connexions de tecnologia ADSL van a la baixa amb una reducció d'1,2 milions de punts. L'informe del mercat de telecomunicacions corresponent al desembre de la CNMC indica que la portabilitat de números de telefonia mòbil entre companyies segueix augmentant i en el 2017 es van fer 6.5 milions de canvis de companyies, un 15% més que el 2016. Només en el mes de desembre, la portabilitat va augmentar un 26,2%. El 51,9% de les línies Ftth han estat implantades per Movistar, amb un parc propi de 3,4 milions de línies i amb una quota de mercat del 51,6%, deu punts percentuals menys que la quota registrada en el 2016.  El 92,2% del total de línies està en mans dels tres principals operadors que són Movistar, Orange (amb Jazztel inclòs) i Vodafone (inclòs Ono).  En relació amb el cens de línies de mòbils, el mes de desembre va tancar l'any amb 52 milions de línies, cosa que suposa l'1,7% més que el 2016, amb una penetració de 111,8 línies per cada 100 habitants, 1,7 punts més que fa un any.  La portabilitat o canvis de companyia per part dels usuaris segueix sent una constant en el sector. Així, al desembre, coincidint amb les ofertes de la campanya de Nadal dels operadors, es van signar 622.233 canvis de companyies, cosa que va suposar un increment del 26,2% en relació amb al desembre del 2016.  En l'any 2017, el nombre de portabilitats va sumar 6,5 milions de canvis de companyia, un 15% més que el 2016.  La banda ampla per a mòbils va sumar 42,1 milions de contractes, un 6,3% més que al desembre del 2016.

Summary: Les línies de fibra òptica a la llar augmenten un 35% el 2017 i ja sumen 6,6 milions de connexions


La presidenta andalusa diu que l’exministra de Defensa va estar “sempre” al seu costat com a “amiga” i “companya” ACN Madrid.-La presidenta andalusa i candidata a la secretaria general del PSOE, Susana Díaz, ha reivindicat aquest dilluns la figura de Carme Chacón, una dona “extraordinària, noble, valenta, dolça, carinyosa, rebel, molt treballadora i molt honesta” que “sempre” va estar al se costat com a “amiga” i “companya”. “Quan hi ha una persona tan especial i extraordinària la vida ens l’arranca massa ràpid”, ha dit Díaz després de visitar la capella ardent de Chacón. La presidenta andalusa ha assegurat que Chacón “se n’ha anat massa ràpid, amb un nen preciós al que adorava, amb molts amics que la volíem i sabíem de la seva entrega, dolçor, noblesa i estima”. “Jo sé que mai deixava indiferent ningú, quan algú entrava al seu entorn l’atrapava i aquesta amistat durava per sempre”, ha sentenciat.

Summary: Susana Díaz: Chacón era una dona “noble, valenta, dolça, rebel, molt treballadora i honesta”


El jutjat d'instrucció 1 de Puigcerdà ha arxivat provisionalment la causa oberta contra el membre del CDR de la Cerdanya i membre del secretariat nacional de l'ANC, Tomàs Sayes, detingut a Vilanova i la Geltrú, acusat d'un delicte de manifestació il·legal. Els fets investigats estan relacionats amb la protesta contra el jutge Pablo Llarena celebrada el 30 de març de 2018 entre Alp i Das (Cerdanya). Segons ha confirmat el TSJC a l'ACN, un altre participant a la protesta segueix investigat per un delicte de manifestació il·legal i també per tinença il·lícita d'armes ja que els Mossos d'Esquadra li haurien trobat que duia un puny americà i una porra extensible durant la protesta. Pel CDR de la Cerdanya, l'arxiu provisional contra un dels investigats evidencia la "parcialitat política" de la fiscalia, que, recorden, encara pot recórrer el sobreseïment provisional del jutjat. Des del CDR de la Cerdanya, però, asseguren que "davant de la persecució, continuarem desobeint tants cops com calgui per continuar denunciant l'assetjament judicial que pateix l'independentisme". El jutjat de Puigcerdà va emetre l'ordre d'arrest de Sayes el 17 de desembre de 2018, gairebé una setmana després que hagués desobeït el requeriment judicial per segon cop –ja ho havia fet el 28 de novembre en una primera citació-. Els Mossos el van detenir el 7 de febrer a Vilanova i la Geltrú i el van traslladar als jutjats de la capital del Garraf on el magistrat li va comunicar perquè se l'investigava. Sayes va quedar en llibertat després de negar-se a declarar. Els fets investigats estan relacionats amb una caminada reivindicativa celebrada el 30 de març de l'any passat entre Alp i Das (Cerdanya). Sayes va ser identificat per la policia catalana com a portaveu de l'acció perquè ell va explicar als Mossos d'Esquadra quin seria el recorregut de la marxa el mateix dia de la protesta, si bé la manifestació no havia estat comunicada legalment amb dies d'antelació.  Fonts de la defensa van detallar a l'ACN que la justícia l'investigava com a organitzador d'una manifestació il·lícita amb tinença d'armes. A banda de no haver comunicat la marxa, aquella tarda la policia va intervenir armes a l'altre investigat. Concretament un puny americà i una porra extensible. La defensa insistia que Sayes no duia cap arma i lamentava que se l'identifiqués com a organitzador perquè ell "va voler col·laborar amb la policia per concretar-los el transcurs de la marxa i facilitar que poguessin tallar el trànsit si era necessari".  "Tenien les seves dades perquè ell els les havia donat de bona fe i les han utilitzat per encausar-lo", va criticar el dia de la detenció l'advocada que el va assistir a Vilanova. Tot i que el dia dels fets la policia va vincular Sayes amb una pintada apareguda aquella tarda contra el jutge Pablo Llarena, finalment el magistrat no el va acusar de cap delicte sobre aquesta qüestió.

Summary: El jutjat de Puigcerdà arxiva la causa contra el membre del CDR de la Cerdanya detingut a Vilanova per manifestació il·legal


La família va denunciar la desaparició de l'home, de 65 anys, dimecres al vespre  ACN Viladrau.-Els Bombers de la Generalitat han localitzat, aquest dijous el migdia, el cos sense vida d'un boletaire a Viladrau. La família havia denunciat dimecres a la nit la desaparició de l'home, de 65 anys, que havia anat a buscar bolets i no havia tornat. Segons informa el cos, aquest matí, un cop han localitzat el vehicle, al km 5,1 de la carretera GI-520 a Viladrau, s'ha pogut acotar la zona de recerca. Al voltant de les 12.00 hores, una persona que es trobava per la zona ha alertat que havia localitzat el cos sense vida d'un home. La víctima es trobava en una zona de difícil accés, a uns 2 quilòmetres del cotxe. En l'operatiu hi han participat vuit dotacions dels Bombers de la Generalitat, amb unitats canines del Grup Caní de Recerca, i sis patrulles i l'helicòpter dels Mossos d'Esquadra.

Summary: Localitzat el cos sense vida d'un boletaire perdut a Viladrau


El portaveu de la CUP a l'Ajuntament de les Borges Blanques, Josep Ramon Farran, ha explicat després que el Ple del consistori aprovés ahir dimarts a la nit la moció sobre la defensa del moviment LGTBI que des de la formació anticapitalista esperen que aquesta es compleixi ''amb tot el seu contingut''. D'aquesta manera, Farran espera que el consistori pengi la bandera de l'arc de Sant Martí en un lloc visible tant el dia 17 de maig (Dia contra l'homofòbia) com el 28 de juny (el Dia de l'orgull gai). La moció es va aprovar per unanimitat tot i la polèmica que va sorgir la setmana passada quan segons la CUP el regidor de CDC, a l'equip de govern, Francesc Mir, va objectar el fet de penjar la bandera assenyalant que ''què respondrem si neonazis demanen penjar la seva''. Al Ple la CUP va exigir unes disculpes per aquesta afirmació i CDC es va disculpar i va dir que s'havien mal interpretat aquestes paraules.  Farran ha remarcat aquest dimecres que la CUP insisteix a l'equip de govern de les Borges Blanques que la moció aprovada s'ha ''votat tota ella'', per la qual cosa espera que es compleixi amb el que estipula i el proper 28 de juny es penjarà la bandera de l'arc Sant Martí a la façana de l'Ajuntament. Farran ha alertat però, que tot just després de la votació favorable de la moció, l'alcalde Enric Mir va fer anotar a la secretària el terme ''salvetat de la bandera'' i espera que aquesta expressió no signifiqui que finalment el govern municipal es faci enrere a l'hora de penjar la bandera en qüestió. La polèmica va esclatar dimarts 24 de maig quan, segons la CUP, a la comissió informativa el regidor de CDC Francesc Mir va objectar el fet de penjar la bandera a l'Ajuntament en les dos dates assenyalades dient que ''què els direm als neonazis quan ens demanin penjar la seva''. Aquesta expressió denunciada per la formació anticapitalsita va provocar un immediat rebuig per part de col·lectius que defensen els drets de gais, lesbianes i transsexuals com Colors de Ponent.  Ferran també ha volgut deixar clar que tot i que la moció ha estat aprovada per unanimitat no estan satisfets amb l'actitud del govern municipal i ha remarcat que a Catalunya hi ha 190 ajuntaments que pengen la bandera de l'arc de Sant Martí dos dies a l'any.

Summary: La CUP de les Borges Blanques espera que la moció sobre la LGTBI es compleixi ''amb tot el seu contingut''


La direcció general de Costa i Mar del Ministeri per a la Transició Ecològica treballa des del setembre a la zona del Migjorn i l'Illa de Buda, a Sant Jaume d'Enveja  (Montsià) per pal·liar el trencament de la barra del front costaner d'aquesta zona per evitar que entri l'aigua de mar. Abans de Nadal, quinze dies més tard del previst inicialment, s'acabaran els treballs amb l'aportació de 26.000 metres cúbics de sorra. Les obres s'han fet enmig d'altres temporals i ha calgut tapar un gorg que es va obrir quan l'execució de l'obra estava a la meitat. Tot i això, com ha destacat l'alcalde de Sant Jaume, Joan Castor, els efectes d'aquest reforç de la barra ja s'han notat en les zones on ja s'havia aportat sorra.

Summary: L'aportació de sorra a la barra de l'Illa de Buda ja minimitza les inundacions en els últims temporals


L'adjunt a la presidència d'ERC, Pere Aragonès, ha afirmat que "no hi haurà cap problema" per a ERC si JxCAT proposa Elsa Artadi com a candidata a la presidència. Aragonès ho ha dit en una entrevista a 'El Matí de Catalunya Ràdio', coincidint amb les paraules del número dos de JxCAT, Jordi Sànchez, que en una entrevista a l'ACN ha augurat un llarg recorregut polític a Artadi i li ha expressat tot el seu suport. Aragonès ha insistit que és a JxCAT a qui correspon posar sobre la taula el nom del candidat a la presidència, cosa que ha esperat que passi aquest dissabte en la reunió que JxCAT celebrarà a Berlín amb el seu líder, Carles Puigdemont. Si això es compleix, ha augurat que "és qüestió de dies" que es pugui fer el ple d'investidura, contestant que podria ser la propera setmana. A més, ha reconegut que li agradaria que la CUP "no se situés en l'abstenció" i s'ha mostrat convençut que, en tot cas, "no bloquejaran" la legislatura.

Summary: Aragonès (ERC): "Si la proposta és Artadi, per nosaltres no hi haurà cap problema"


El Museu Picasso reviu l’univers culinari present al llarg de la vida de l’artista que “quan pintava es menjava el món sencer” i que considerava “l’acte d’alimentar-se com una metàfora per al creador”, en paraules del director de l'equipament i comissari de l'exposició, Emmanuel Guigon. Ho fa a través d'una mostra monogràfica i multidisciplinar, que s'obrirà al públic aquest divendres i es podrà visitar fins el 30 de setembre. El director del museu ha defensat que relacionar cuina i Picasso “no és gens incongruent”, ja que el fet gastronòmic percebut de forma àmplia és present en el total de 200 obres del malagueny que formen l’exposició. “Sempre es pot parlar d’una altra manera de Picasso”, ha recordat Guigon, que ha apostat per completar 'La cuina de Picasso' amb una sala especial basada en la filosofia culinària de Ferran Adrià.

Summary: El Museu Picasso es “menja el món” amb una mostra sobre la cuina del pintor i de Ferran Adrià


El jurista Javier Pérez Royo considera que els membres del Govern i Sànchez i Cuixart són presos polítics no per les pròpies idees sinó ''per les idees del fiscal i la jutgessa'', i creu que el component polític en la decisió judicial mostra que s'estan escollint ''dreceres incompatibles'' amb el funcionament d'una societat democràtica. Pérez Royo ha participat en un debat amb el tinent d'alcaldia de l'Ajuntament de Barcelona, Jaume Asens, que ha criticat, ''el dia de la marmota'' amb què ha amenaçat el govern espanyol si no surten els resultats ''correctes'' el 21-D i la jurista Victoria Rosell que ha reiterat que els suposats delictes de sedició i rebel·lió del Govern s'haurien de jutjar al TSJC i no pas a l'AN. Pérez Royo, que reconeix que la lluita per part de l'estat espanyol contra el ''desafiament independentista'' no està respectant la legalitat, també ha afirmat que, veient l'auto del jutge del Tribunal Suprem per justificar la rebel·lió n'hi ha prou amb el fet de ''ser al carrer'' perquè es considera que ja s'estan creant les condicions per acabar en situació violenta i per tant, conclou que és ''l'existència dels nacionalistes catalans el que els constitueix en rebels''.  Pérez Royo ha lamentat que tampoc no hi ha una resposta jurídicament ordenada ''per sorti d'aquí, i això és greu''.  La taula 'Drets i presons', organitzada a la presó Model per l'Ajuntament de Barcelona, ha fet debatre a Pérez Royo al costat de la també jurista Victoria Rosell i el tinent d'alcaldia de l'Ajutnament, Jaume Asens. Tots tres han coincidit en alerta de la deriva poc democràtica del govern espanyol i han posat en dubte que es puguin atribuir delictes de sedició i rebel·lió al Govern i als presidents de l'ANC i Òmnium Cultural.  Rosell ha recordat que segons l'estatut, l'òrgan que hauria de jutjar aquests suposats delictes seria el TSJC i que només en el cas que el delicte s'hagi comès fora de Catalunya, hauria de passar a jutjar-se al Tribunal Suprem. Per això, critica que l'Audiència Nacional s'hagi fet cas del cas, ja que només per instruir-lo al TS s'ha utilitzat que ''té efectes'' fora de Catalunya, el delicte que s'imputa ja que hi ha altres casos similars, a la jurisprudència, que no s'ha seguit aquest criteri.  Pel que fa al procés judicial, en el cas dels membres del Govern, Rosell també ha criticat que no es garantís el dret de defensa  i ha fet referència a les declaracions de Maza en què apuntava que si acceptaven la Constitució espanyola, acceptarien la llibertat condicional, és un ''argument polític''. També ha alertat que els fa renunciar a qualsevol activitat política futura si no és dins el marc constitucional. Rosell ha posat en dubte que no es pugui superar el marc actual constitucional, més enllà de renunciar a la violència.  Per la seva banda, Jaume Asens, ha recordat que els delictes de rebel·lió i sedició ja estaven a la llei d'amnistia, com a delictes amb intencionalitat política i per tant, són dos delictes que estan ''tacats de sang'' perquè els van utilitzar els colpistes del 36 i per tant, és una ''ofensa a la memòria antifranquista'' quan s'utilitzen per empresonar persones que l'únic que volen és defensar el dret de votar del la gent. Asens ha fet referència que cap país vol tenir presos polítics, ni reconeix tenir-nos, i ha ha recordat que l'1 d'octubre va suposar un exercici d'empoderament de la ciutadania i que va permetre crear ''sentit comú de país'' en un escenari que està més ''legitimat que mai''. Per això ha lamentat l'amenaça de l'estat en repetir l'aplicació del 155 si no surten els resultats ''correctes'' a les eleccions del 21-D, i ho ha titllat de ''dia de la marmota''.

Summary: El jurista Pérez Royo creu que el Govern, Sànchez i Cuixart són presos polítics ''per les idees de la jutge i el fiscal''


El rei Felip VI ha instat aquest dilluns als nous jutges que es guanyin la confiança dels ciutadans amb una conducta ètica i honorable en la seva feina diària. Així, com a pilars de l'estat de dret, creu que els jutges i magistrats han de merèixer respecte i apreci, que s'han de guanyar amb la seva independència en les resolucions. En l'acte d'entrega de despatxos judicials als alumnes de la nova promoció de l'Escola Judicial, el monarca ha condemnat també l'atemptat terrorista de Niça. Per la seva banda, el president del Tribunal Suprem i del Consell General del Poder Judicial, Carlos Lesmes, ha instat els nous jutges a tenir virtuts com la integritat, la prudència, la diligència, la cortesia o la transparència alhora de comunicar la seva feina a la societat. Així, els ha demanat que també mantinguin aquestes virtuts fora del jutjat, per donar exemple a la societat i guanyar-se el seu respecte i autoritat moral. Així mateix, Lesmes ha condemnat l'atemptat de Niça i ha assegurat que cal mantenir els valors com a societat de llei i pau, així com mostrar fortalesa davant dels que volen destruir aquest model de societat. En el seu discurs, la directora de l'Escola Judicial, Gema Espinosa, ha considerat que l'estat de dret i la justícia poden existir sense lleis, però no pas sense jutges, i els ha demanat prudència i independència. A la taula presidencial també hi havia el president de la Generalitat, Carles Puigdemont, l'alcaldessa de Barcelona, Ada Colau, el president del TSJC, Jesús María Barrientos, i la fiscal general de l'estat, Consuelo Madrigal. A l'acte hi han assistit nombroses autoritats civils, policials, judicials i militars, com el ministre i el conseller de Justícia, Rafael Catalá i Carles Mundó, respectivament. Perfil dels nous jutges Les dones, que suposen ja més de la meitat dels 5.366 jutges espanyols en actiu, representen el 64% dels integrants de la nova promoció, un percentatge una mica inferior respecte l’anterior (71,4%) i també respecte la promoció que va sortir de l’Escola l’any 2014 (68,1%). En total són 32 dones i 18 homes. Segons al lloc de naixement, Andalusia és la comunitat autònoma que més jutges aporta (13), seguida per Castella Lleó i Madrid (6 cadascuna), i per Aragó i Catalunya (4 cadascuna). La mitjana d’edat a l’ingressar a l’Escola Judicial el 2014 era de 27 anys, tot i que els tres alumnes més joves tenien aleshores 24 i els dos més veterans 32. Quan van arribar a l’Escola, havien dedicat una mitja de 3 anys i 7 mesos a preparar les oposicions d’accés a la Carrera Judicial, oposicions a les quals la majoria --el 53,66%-- havia pres la decisió de presentar-se durant la seva estada a la universitat com estudiants de Dret. El 95,12 % dels nous jutges va comptar amb el recolzament econòmic dels seus pares durant la preparació de l’oposició, i només el 7,32 % va gaudir d’una beca.    El 73,17 % dels membres de la nova promoció no tenen a la seva família ningú que exerceixi una professió en el sector jurídic. En els casos on sí existeix aquesta relació, només tres alumnes tenen com a familiar un jutge. Advocats i registradors de la Propietat o Mercantils són altres de les professions jurídiques citades en les respostes.    L’afició pel Dret (76%), la independència i imparcialitat de la funció del jutge (67%), el paper de garant dels drets fonamentals (56%) o la contribució al servei públic de l’Administració de Justícia (49%) són alguns dels motius esgrimits per ingressar a la carrera judicial. Molts menys citen entre les seves raons l’estabilitat a la feina (27 %), encarnar un poder de l’Estat (12 %) o les condicions econòmiques de la professió (5 %).   Pel que fa als idiomes, 44 dels 50 membres de la promoció declaren tenir coneixement d’anglès i 18 d’ells també de francès. A més, nou parlen català, dos gallec i un euskera.   A l’enquesta que van complimentar en ingressar a l’Escola Judicial, l’àrea penal va ser assenyalada com la preferida per exercir en el futur pel 27% dels membres de la promoció, seguida per la civil (19%) i la de família (14,3%). La jurisdicció de menors va ser citada com la preferida pel 13,5% dels alumnes, per davant dels Jutjats de Violència sobre la Dona (7,1%) i dels de Vigilància Penitenciària (6,35%). Sobre les àrees menys citades, només el 2,4% va citar preferir la jurisdicció social. La mercantil va ser assenyalada pel 4,8% i la contenciosa pel 5,6%.   Els 50 homes i dones que s’incorporaran el proper dilluns a la Carrera Judicial tindran la seva primera destinació com jutges de suport als Jutges d’Adscripció Territorial. A Catalunya n'hi arribaran només quatre: tres a Tarragona i un a Girona.  Nomenaments de jutges militars D'altra banda, el Ple del Consell General del Poder Judicial ha de designar aquest dilluns a la tarda els titulars de dos jutjats togats militars, fent així ús per primera vegada de la competència per a realitzar els nomenaments de membres dels òrgans de la jurisdicció militar que li va atribuir la reforma de la Llei Orgànica de Competència i d'Organització de la jurisdicció militar vigent des del passat 15 de gener. La reunió del plenari de l'òrgan de govern dels jutges té lloc a l'Escola Judicial, a Vallvidrera. Els membres del Ple nomenaran als dos jutges que, a partir d'ara, es faran càrrec del Jutjat Togat Militar número 13, de València, i del Jutjat Togat Militar número 41, de La Corunya. La convocatòria d'aquests dos llocs va ser aprovada el passat 12 d'abril per la Sala de Govern del Tribunal Militar Central i publicada al Butlletí Oficial de lEstat el 27 de maig. En la convocatòria, podien prendre part els comandants i capitans Auditors del cos jurídic militar en servei actiu. Segons estableix el Reglament 1/2010, que regula la provisió de places de nomenament discrecional en els òrgans judicials, i la modificació que va ser aprovada pel Ple del CGPJ el passat 31 de març per incloure el relatiu als òrgans de la jurisdicció militar, per la cobertura d'aquestes places s'han de ponderar els mèrits professionals, acadèmics i cientificojurídics i les activitats jurisdiccionals i extrajurisdiccionals dels peticionaris que acreditin la seva competència jurídica i la seva idoneïtat per a l'exercici de la funció jurisdiccional.

Summary: El rei Felip VI demana als nous jutges que es guanyin la confiança ciutadana amb la seva actuació "honorable"


L'entitat demana uns comicis "per reconduir les aspiracions d'uns i d’altres per la via de la normalitat i la legalitat" ACN Barcelona.-El Cercle d'Economia ha reclamat aquest dilluns que es descarti fer una declaració unilateral d'independència i que es convoquin "de manera immediata eleccions autonòmiques". En un comunicat, l'entitat ha advertit que les conseqüències d'una DUI són "imprevisibles", però "dramàtiques en termes concrets d'autogovern, convivència, creixement econòmic i ocupació". En aquest sentit, el Cercle ha demanat uns comicis autonòmics a Catalunya "per reconduir les aspiracions d'uns i d’altres per la via de la normalitat i la legalitat". L'entitat conclou que, davant d'una situació que considera "crítica", sembla "lògic i sensat conèixer, amb la precisió i rigor d'un procés electoral, el mapa de preferències de la societat catalana".

Summary: El Cercle d'Economia reclama que es convoquin "de manera immediata eleccions autonòmiques"


L'alcaldessa agraeix la tasca "colze a colze" de Generalitat i govern espanyol en un moment de "complexitat política" ACN Barcelona.-L'alcaldessa de Barcelona, Ada Colau, ha reconegut aquest dilluns que el moment polític pot ser un "obstacle" perquè la capital catalana sigui la propera seu de l'Agència Europa del Medicament, però alhora ha considerat que també pot ser l'oportunitat perquè la UE "doni aquell missatge de confiança i estabilitat que es necessita a Barcelona, a Catalunya i a Espanya". Colau ha garantit que Barcelona té la millor candidatura en termes tècnics, i ha agraït la tasca "colze a colze" de Generalitat i govern espanyol, juntament amb l'Ajuntament, en un moment de "complexitat política". La qüestió, ha dit, depèn ara de les negociacions entre els estats.  "Sense cap mena de dubte Barcelona té la millor candidatura". Així s'ha expressat Colau hores abans de conèixer quina ciutat serà la seu de l'EMA. L'alcaldessa ha donat les gràcies a la tasca feta per Toni Comín com a conseller de Salut, així com també a la feina de la ministra de Sanitat, Dolors Montserrat, i a la que va desenvolupar també el segon tinent d'alcaldia fins fa uns dies, el socialista Jaume Collboni. "Tothom en un moment de complexitat política hem tingut la virtut de posar un objectiu sobre la taula i treballar colze a colze", ha resumit. Ha reivindicat les potencialitats de Barcelona, citant el seu ecosistema científic, el seu sistema sanitari i de recerca, l'edifici emblemàtic de la Torre Agbar com a proposta per acollir l'agència, i la implicació de la societat civil. Ara bé, ha reconegut que ara la qüestió està en mans de les negociacions entre els estats, on el moment polític "podria ser un obstacle però també una oportunitat" perquè la UE traslladés confiança i estabilitat.  A això li ha sumat els interessos que s'intercanvien els estats en aquesta mena de votacions i negociacions. "Però nosaltres hem fet tot el que estava en les nostres mans", ha conclòs.

Summary: Colau admet que el procés pot ser un obstacle per a l'EMA però també l'oportunitat per donar un missatge d'estabilitat


El líder del PSOE, Pedro Sánchez, ha fet una crida a les forces "del canvi" a fer possible amb el seu vot un "govern del bé comú" que haurà de reunir necessàriament "sensibilitats diferents" i que ha de permetre fer fora Rajoy i deixar enrere "polítiques frontistes". Durant el seu discurs al Congrés per a la seva investidura ha recordat que "l'única alternativa" al govern de Rajoy és un acord "transversal" basat en el seu acord amb C's, que "està obert a la resta de formacions". També ha assegurat que aquest acord necessàriament haurà d'abordar "els problemes de convivència a Catalunya" i no podrà estalviar esforços en "tendir ponts" i "estimular afectes" des del respecte escrupolós a la Constitució, però també apostant per la seva reforma. Sánchez, que ha estat aplaudit pels seus companys d'escó quan ha arribat a l'Hemicicle però escridassat per alguns ciutadans poc abans, quan entrava al Congrés, ha demanat de nou la "confiança" de la resta de grups a la seva investidura i ha defensat la seva aposta per sotmetre's al debat malgrat no tenir els vots suficients.  Segons el candidat socialista, amb aquesta maniobra ha tret Espanya del "bloqueig irresponsable a que l'havia sotmès Rajoy" i ha posat en marxa "el rellotge de la democràcia". Ha afirmat que va acceptar l'encàrrec "conscient que amb això contribuïa" i a partir de demà "tot tornarà a funcionar amb la normalitat democràtica".  En aquest marc ha recordat que tots els partits a excepció del PP "desitgen un canvi de govern" i ha ofert la possibilitat de trobar "solucions progressistes" als problemes dels espanyols amb "un govern del be comú", fonamentat "en el bé general i el sentit comú".  Segons Sánchez qualsevol govern de canvi haurà de reunir tres condicions: "haurà de sorgir de l'acord, haurà de reunir partits amb sensibilitats diferents i haurà de comptar indubtablement amb la participació del PSOE". Seria, ha dit, un govern que superés "les polítiques frontistes" i lluitaria "contra la desigualtat" des d'una aposta decidida "per les polítiques socials". "Espanya no pot esperar ni un minut mes per regenerar la vida democràtica" de l'Estat, ha dit.  Aquest "projecte del bé comú", ha sentenciat, és "l'única alternativa" al govern de Rajoy perquè "només és possible a través d'un acord transversal" entre partits com el que ell proposa a partir del document signat entre el SOE i C's, que "està obert a la resta de formacions". Ha repassat les propostes d'aquell document signat entre el PSOE i C's i ha afegit que el govern "progressista i reformista" atendria en primer lloc "la creació d'ocupació" amb el compromís de reduir la taxa d'atur "en quatre anys a la meitat".

Summary: Sánchez crida les forces del "canvi" a fer possible un “govern del bé comú" i fer fora Rajoy


L’Ajuntament ha aturat les obres fins que no s’aclareixin les causes i aquest dijous s’analitzarà l’estat dels edificis  ACN Barcelona.-Els Bombers de Barcelona han desallotjat aquest dimecres tres edificis per l’aparició d’unes esquerdes en un bloc situat al carrer Llull 155 del Poblenou, just davant d’un solar on actualment s’hi estan construint dos hotels. Segons han explicat fonts municipals, les esquerdes han aparegut al soterrani del bloc situat en el 155 i els Bombers de Barcelona han determinat que eren prou importants com per dur a terme el desallotjament, mentre que en els immobles dels números 153 i 157 s’ha fet de manera preventiva. En total, són 18 habitatges tot i que encara no s’ha pogut determinar quants veïns hi ha afectats. De moment, l’Ajuntament ja ha aturat les obres de construcció dels hotels de forma cautelar fins que no es determinin les causes de les esquerdes. Aquest dijous els equips tècnics del districte i els bombers analitzaran l’estat de l’edifici i quines actuacions cal dur a terme. Els serveis socials de l’Ajuntament de Barcelona ja s’han desplaçat fins al lloc per tal de gestionar l’allotjament dels veïns que hauran de deixar casa seva provisionalment i no es poden allotjar en cases d’amics o familiars.  D’altra banda, el consistori ha confirmat que els veïns ja havien presentat queixes al districte pel soroll i les vibracions causades per les obres i fins i tot es va arribar a canviar el sistema de construcció dels blocs hotelers.

Summary: Desallotgen tres blocs del Poblenou situats davant de dos hotels en construcció per l’aparició d’unes esquerdes


El notari de Cambrils Rafael Martínez Olivera, que estava sent investigat per una presumpta estafa milionària als seus clients, l’han trobat mort aquest dimecres en una zona boscosa propera a la platja del Torn de l’Hospitalet de l’Infant (Baix Camp). Un veí de la zona ha donat l’avís als serveis d’emergència cap a dos quarts de deu del matí. Els Mossos d’Esquadra han obert una investigació per esclarir els fets, però tots els indicis apunten a un suïcidi. El notari estava sent investigat per una presumpta estafa a desenes de clients. Segons la investigació, l’home s’hauria apropiat dels aprovisionaments de fons que es destinen a pagar els impostos derivats d’operacions de compravenda d’immobles, herències o inscripcions registrals, i els hauria destinat a cobrir despeses personals. Segons han apuntat a l’ACN fonts properes a la investigació, els Mossos d’Esquadra tenen comptabilitzades un total de 26 denúncies de ciutadans espanyols, però se sospita que els afectats podrien ser molts més, atès que alguns són estrangers i no haurien rebut notificacions per part de l’Agència Tributària. La quantitat presumptament estafada podria superar els 2 MEUR.  El Col·legi de Notaris de Catalunya va obrir una informació reservada i la va adreçar a la Fiscalia i a la Direcció General dels Registres Notarials “amb la voluntat d’actuar en defensa dels interessos dels ciutadans i de la disciplina notarial, i davant de possibles indicis d’una pràctica notarial irregular”.

Summary: Troben mort en una platja d'Hospitalet de l'Infant el notari de Cambrils que estava sent investigat per estafa


L'Ajuntament de Mataró i la Generalitat invertiran 5,6 milions d'euros fins al 2021 per modernitzar i millorar el port de la capital del Maresme. En paral·lel, aquest dijous s'ha conegut el nomenament de Margarita Díez com a nova gerent de la infraestructura. Aquestes mesures formen part de la proposta i el calendari d'actuacions aprovats avui pel Consell de Govern del Consorci del Port de Mataró. La reunió ha estat presidida per Isidre Gavín, secretari d'Infraestructures i Mobilitat de la Generalitat, que ha assegurat que és "l'inici d'una nova etapa". El nomenament de la nova gerent arriba després que a principis d'any la Generalitat cessés Joan Bellavista, que ocupava el càrrec. La decisió, presa pel Departament de Territori i Sostenibilitat, derivava de l'expedient que es va obrir a Bellavista per incompatibilitat, ja que percebia dos sous, el de gerent dels ports de Mataró i Portbou. Sumant els dos càrrecs, Bellavista va arribar a cobrar 170.129 euros anuals, més que el president de la Generalitat.

Summary: L’Ajuntament de Mataró i la Generalitat invertiran 5,6 milions d'euros en la millora del port


Més d’un miler de persones s’han concentrat aquest dimarts al vespre a Tarragona coincidint amb el primer dia del judici contra els líders independentistes per l’1-O al Tribunal Suprem. Durant la mobilització que s’ha fet davant la subdelegació del govern espanyol, els assistents han mostrat pancartes per defensar que “l’autodeterminació és un dret i no un crim”. Representants de l’ANC, Òmnium, partits independentistes i els CDR han llegit un manifest unitari on han advertit que el del procés és un “judici polític” basat en acusacions “falses” que preveu imposar “un càstig exemplar decidit d’avantmà”. Els convocants han cridat a la mobilització “massiva” en defensa dels drets civils i polítics “amenaçats”.

Summary: Més d’un miler de persones es concentren a Tarragona per denunciar la “farsa” del judici de l’1-O


"Treballo per a consolar gent solitària, que som el 100% de la població". El poeta Joan Margarit (Sanaüja, 1938) ha defensat la tasca del poeta després que aquest migdia el Ministeri de Cultura hagi donat a conèixer que ha guanyat el Premi Cervantes 2019 com a reconeixement a la seva trajectòria. En una roda de premsa a Barcelona, el poeta espera que aquest guardó li permeti arribar a més gent, i que puguin trobar consol en la seva poesia. Margarit ha definit la poesia com "una eina per al consol en els grans moments de pèrdua i de penes de la vida". Per altra banda, ha recalcat que ell té dues llengües, però que la seva primera poesia va ser escrita amb la seva llengua materna, que és el català. "Què produeix el premi?", s'ha preguntat Margarit després de les preguntes dels periodistes. El poeta ha respost que servirà per tenir més lectors. Per a ell, el lector busca consol en la poesia i creu que aquest guardó permetrà que més gent pugui trobar consol en la seva obra, si finalment hi connecten.   Margarit ha definit la poesia com "una eina, potser de les més efectives, per al consol en els grans moments de pèrdues i de penes". Ha expressat que sempre hi ha un moment en la vida en què, tot i les persones que un té al voltant, un s'ha d'enfrontar sol a un problema seriós i greu. El poeta ha manifestat que llavors el lector té a la seva disposició la poesia i la música per a fer front a les situacions. En aquest context, ha manifestat que ell treballa per a "consolar gent solitària", que són, ha assegurat, "el 100% de la població. Hi ha una eina de consol que es diu poesia", ha reiterat.    Per altra banda, Margarit ha recalcat que ell té dues llengües perquè "gràcies a Franco" una li van "col·locar". Ha declarat que la seva llengua materna és el català i que el seu primer poema li va sorgir en aquest idioma.  Preguntat per si el premi es podria percebre com un pont de diàleg entre el català i el castellà i entre Catalunya i Espanya, Margarit ha manifestat que prefereix "haver col·laborat amb el diàleg que no pas amb una ganivetada". Tot i això, ha apuntat que aquesta no és la seva competència ni ofici. "No ha estat mai entre els meus interessos ni en la meva capacitat resoldre res d'aquests temes". En aquest context, ha afirmat que el seu ofici "és públic, però no necessàriament al servei de res públic". 'No llencis les cartes d'amor' Al final de la roda de premsa, el poeta ha llegit el poema 'No llencis les cartes d'amor', el mateix que ha llegit el ministre de Cultura, José Guirao, aquest dijous quan ha anunciat que Joan Margarit era el guanyador del Premi Cervantes 2019. El poeta ha dit somrient: "Altres ministres que he conegut o seguit no els veia capaços de llegir un poema". El premi El premi s'ha anunciat aquest dijous. El jurat ha justificat el guardó per una obra poètica de "profunda transcendència i llenguatge lúcid sempre innovador" que ha enriquit tant la llengua espanyola com la catalana i representa, al seu entendre, la "pluralitat de la cultura peninsular en una dimensió universal de gran mestratge". El premi està dotat amb 125.000 euros i és el més prestigiós de les lletres espanyoles. Arquitecte i catedràtic jubilat de Càlcul d’Estructures de l’Escola Superior d’Arquitectura de Barcelona, ha dedicat la seva vida a l'escriptura, publicant més d'una trentena de llibres que han estat traduïts a una desena de llengües. Trajectòria  Margarit va iniciar la trajectòria poètica el 1963 publicant en castellà 'Cantos para la coral de un hombre solo' (Vicens Vives). Després d'un llarg parèntesi, publica el 1975 'Crónica' (Barral). A partir del 1980 comená a publicar poemes en català. Destaquen 'Cants d'Hekatónim de Tifundis' (La Gaia Ciència, 1982), Premi Miquel de Palol i Crítica Serra d'Or; 'Vell malentès' (3 i 4, 1981), Premi Vicent Andrés Estellés i Crítica de Poesia; 'Mar d'hivern' (Proa, 1986), Premi Carles Riba de Poesia; i 'La dona del navegant' (La Magrana, 1987), Premi de la Crítica Serra d'Or. Més recents són les obres 'Estació de França' (Hiperion, 1999); 'Joana' (Enciclopèdia Catalana, 2002); 'Càlcul d'estructures' (2005); 'Casa de Misericòrdia' (Proa, 2007), volum distingit amb el Premi Nacional de Poesia de la Generalitat i el del Ministeri de Cultura; 'No era lluny ni difícil' (Proa, 2009); 'Des d'on tornar a estimar' (Proa, 2015) i 'Un hivern fascinant' (Proa, 2017).

Summary: Joan Margarit: "Treballo per a consolar gent solitària, que som el 100% de la població"


"El sistema està tan corrupte que expulsa els decents". Aquesta és una de les sentències amb què conclou el documental de Mediapro 'Las cloacas de interior', un treball d'investigació que reuneix testimonis inèdits que denuncien l'entramat de maniobres ocultes en el si del Ministeri de l'Interior. Entre aquests testimonis hi ha l'excap d'Assumptes Interns de la policia espanyola Marcelino Martín Blas i el comissari ara jubilat Jaime Barrado. En la presentació als mitjans de comunicació, Jaume Roures, que ha dirigit el documental, ha explicat que després del contingut de les converses entre l'exministre Jorge Fernández Díaz i l'exdirector de l'Oficina Antifrau de Catalunya Daniel de Alfonso revelat pel diari 'Público', els va semblar "evident que aquella no era una pràctica que s'hagués fet per a l'anomenada 'Operació Catalunya', sinó que s'arrossegava i estava enquistada en les estructures de l'estat des de feia molt de temps". Mediapro està negociant l'emissió per televisió del documental, però encara no ha tancat cap acord amb cap cadena. 'Las cloacas de interior' comença amb les gravacions que el diari 'Público' va donar a conèixer ara fa un any i amb el cas de l'exalcalde de Barcelona Xavier Trias i el fals compte bancari a Suïssa. El documental recull diversos casos –Interligare, Elisa Pinto, l'Informe Veritas, l'espionatge dins el PP a la Comunitat de Madrid, l'operació Catalunya, l'informe PISA sobre el finançament de Podemos– per denunciar un mateix modus operandi de maniobres ocultes.  El documental reuneix el testimoni de quatre policies que parlen per primer cop davant una càmera. A més dels comissaris jubilats Martín Blas i Barrado, aporta el testimoni del sergent de la Guàrdia Civil Jose Oreja i un alt funcionari del Ministeri de l'Interior, que guarda l'anonimat. El relat reuneix altres testimonis com el de l'exjutge Baltasar Garzón i el fan avançar les investigacions dels periodistes de 'Público' Patricia López i Carlos Enrique Bayo. "Tota la gent implicada ha tingut l'oportunitat de respondre. Si no han sortit al documental, és perquè no han volgut", ha afirmat Roures.  El treball 'Las cloacas de interior' dibuixa una estructura amb tres potes, segons el funcionari del Ministeri de l'Interior que preserva l'anonimat: la denominada 'Oficina Siniestra', encarregada d'elaborar informes contra adversaris polítics i policies que acabaven filtrats en mitjans de comunicació; l'excomissari José Manuel Villarejo i la Brigada Política, que "consta principalment d'una sèrie de comandaments policials de la confiança del ministre" i que ha realitzat una sèrie d'activitats que "es podrien denominar alegals". Barrado, un dels policies més condecorats de l'estat espanyol, afirma que no havia vist mai "un grup de policies que es dedicaven a protegir els dolents en contra de les víctimes dels delictes" i posa nom a la "mà negre": Villarejo.  També investiga l'extensió de les maniobres a Andorra, amb el testimoni dels germans Cierco, propietaris de Banca Privada d'Andorra (BPA), que creuat amb el de Martín Blas, mostra estratagemes per aconseguir informació dels comptes de la família Pujol. Jaume Bartumeu, excap de govern d'Andorra i exadvocat dels germans Cierco, denuncia els procediments de la policia espanyola per emportar-se els arxius de tots els comptes dels clients de BPA.  "Una herència del franquisme" "Hem vist una trama quasi paral·lela al servei d'interessos de multimilionaris i dels partits en el poder. Hem descobert que procedeix de molt endarrere; ens hem de remuntar a la Brigada políticosocial del franquisme. És una  herència de la dictadura que seguim pagant", ha afirmat Carlos Enrique Bayo, que és cap d'Investigació de 'Público'. Bayo ha reblat que aquestes "estructures policials paral·leles que funcionen al marge de lla llei" estan "protegides per institucions de l'executiu i, fins i tot, de l'estat i algunes forces de la judicatura" en benefici dels "interessos privats de grans fortunes atacant els interessos individuals dels ciutadans i els policies que descobreixen aquestes trames o s'hi oposen".  "El documental parla de fins on som capaços d'aguantar sense reaccionar" Bayo ha augurat que algun dia hi haurà "conseqüències" per a aquest entramat, ja que cada vegada "hi ha més fonts", "més gent que està a dins i que vol explicar la veritable història del que passa a les cloaques"; "persones que han vist truncada la seva carrera, frustrades les seves ambicions professionals i, sobretot, la creença que estaven a la part dels bons i en realitat estaven en la dels dolents i que, quan s'han intentat rebel·lar, han anat en contra seu per destrossar-los". "El documental no parla només de la corrupció policial, periodística, als tribunals o a la Fiscalia; està parlant de nosaltres i de fins on som capaços d'aguantar sense reaccionar", ha reflexionat Roures. Sobre l'emissió del documental per televisió, els seus responsables han explicat que la productora es troba en negociacions, però no n'han volgut donar detalls. "Som optimistes", ha dit Roures. "Entenc que el tema del documental és delicat; és una mena de manta o d'excusa que ho cobreix tot", ha continuat el productor, que ha defensat que el documental és "absolutament complementari" a l'entrevista al comissari Villarejo a 'Salvados' i que s'ha d'emetre per tractar "aquest greu problema social". De moment, el documental es presentarà aquest dimecres al Cinema Aribau.

Summary: Un documental reuneix testimonis inèdits que denuncien l'entramat de maniobres ocultes en el Ministeri de l'Interior


El grup parlamentari de Cs ha presentat la dimissió del president de la comissió d'investigació pel 'cas Santi Vidal', Jean Castel, dues setmanes després que JxSí i la CUP tombessin totes les peticions de compareixences de l'oposició, i bloquegessin així la comissió. Després de la reunió de la Mesa del Parlament i de la Junta de Portaveus d'aquest dimarts al matí, fonts de Cs han explicat que el grup parlamentari sencer "renuncia" a la comissió, el nom oficial de la qual és 'Investigació sobre les actuacions del Govern per a preparar la secessió de Catalunya de la resta d'Espanya'. Tant Cs com PSC, CSQP i PPC consideren que la comissió està morta i que sense cap pla de treball no es pot fer res, cosa que manté a l'aire el futur d'aquesta comissió. D'altra banda, el grup que presideix Inés Arrimadas ha demanat la compareixença del president de la Generalitat, Carles Puigdemont, perquè doni explicacions en el ple de la setmana que ve sobre la Llei de transitorietat jurídica.

Summary: Castel (Cs) dimiteix com a president de la comissió d'investigació del 'cas Vidal'


Els opositors no han pogut accedir a la votació i acusen Nuet de "bloquejar l'organització" des de fora ACN Barcelona.-El Consell Nacional d'Esquerra Unida i Alternativa ha escollit aquest divendres una nova direcció que encapçalarà la formació fins a la 8a Assemblea Nacional enmig de les acusacions dels crítics, que han titllat el nou equip d'"il·legítim". De fet, segons han explicat, els membres escollits en l'anterior assemblea de la formació i que van ser destituïts el passat mes d'abril no han pogut accedir al Consell Nacional. Per això, han acusat la direcció d'actuar "antitestatutàriament per alterar les majories del màxim òrgan de direcció entre assemblees". El Consell Nacional s'ha celebrat després de la renúncia de Joan Josep Nuet com a coordinador general un cop escollit diputat del Congrés per ERC. El resultat de la votació d'aquest divendres ha estat de 51 vots a favor de la nova direcció, 1 en contra i 0 abstencions, tot i que segons els crítics la majoria de membres s'han negat a votar. Així mateix, han acusat Nuet de "bloquejar l'organització" des de fora del partit. "No és ètic ni políticament acceptable que persones que ja no comparteixen el projecte polític aprovat per la 7a Assemblea Nacional d'EUiA i defensen les tesis d'altres formacions fins el punt de formar part de candidatures electorals que han competit amb EUiA i els seus referents vulguin continuar controlant i dirigint l'organització amb l'únic objectiu de bloquejar els canvis necessaris per garantir l'ideari aprovat per les bases de la formació", assenyalen els crítics en un comunicat, en què afegeixen que la direcció es va negar a substituir les vacants dels membres que van ser obligats a abandonar el Consell Nacional. Les funcions de la coordinació general les passarà a assumir de forma coral una direcció col·legiada encapçalada pel coordinador d’Organització i Finances, Héctor Sánchez, i que també integraran Mercedes Vidal (Relacions Polítiques), Ramón Luque (Política Institucional, Programa i Relacions amb Izquierda Unida), Nora Sánchez (Territori i Coordinadora de la Comissió Nacional), David Companyon (Comunicació), Alba Blanco (Internacional i Europa), i un vocal que la llista EUiA Protagonista haurà d’escollir en els propers dies. La direcció la completen 13 membres de la Comissió Nacional, que també han estat nomenats avui. A principis d'abril, EUiA va fer cessar més d'una quinzena de membres del consell nacional crítics amb el coordinador general, Joan Josep Nuet, al·legant "absències reiterades" en els consells nacionals d'entre el 2016 i el 2018. Al correu se'ls notificava que per aquest motiu van perdre la seva condició de membres del consell nacional d'EUiA. Poc abans, diversos consellers de la formació van reclamar la celebració d'un consell extraordinari per revocar Nuet de coordinador general, ja que aleshores ocupava el número quatre a les llistes d'ERC i EUiA va avalar anar al 28-A amb els comuns.

Summary: EUiA escull nova direcció i els crítics titllen el nou equip "d'il·legítim"


Dos nius de graula han aparegut aquest dissabte en un dels arbres de la plaça de la Palmera de Figueres. Es tracta d'un fet "excepcional" ja que fins ara no constava que aquesta au hagués nidificat a Catalunya. L'Ajuntament de Figueres explica que tenien constància del fet, però ho han volgut contrastar amb ornitòlegs especialitzats. El consistori ha decidit col·locar tanques al voltant de l'arbre on hi ha els dos nius per evitar que ningú els pugui malmetre. Malgrat que ja s'havien vist anteriorment volant en zones de Catalunya, aquesta és la primera vegada que nidifica. La graula – corvus frugilegus - és una au de la família Corvidae que només consta d'un nucli reproductor a León.

Summary: Apareixen a Figueres els dos primers nius de graula dels quals es té coneixement a Catalunya


L'entitat comptabilitza un càrrec extraordinari de 12.600 MEUR després d'un ajust comptable  ACN Barcelona.-Banc Santander ha registrat unes pèrdues de 10.798 milions d'euros durant el primer semestre d'aquest any després que l'entitat hagi efectuat un càrrec extraordinari de 12.600 euros per actualitzar el fons de comerç de les seves inversions històriques i dels actius fiscals diferits. Segons ha explicat el banc en un comunicat, aquest ajustament respon al deteriorament de les perspectives econòmiques com a conseqüència de la covid-19 i no afecta a la liquiditat ni al risc de crèdit ni a la ràtio de capital CET1. Sense tenir en compte aquesta circumstància, el benefici ordinari del Banc Santander hauria estat de 1.908 milions d'euros, un 48% menys que el mateix període de l'any passat, també pels efectes de la pandèmia. L'entitat ha explicat que tot i que la covid-19 ha afectat l'activitat, es manté un bon resultat ordinari gràcies als ingressos dels clients, una reducció de despeses per sobre el previst i la generació orgànica de capital entre d'altres. El marge d'interessos i els ingressos dels clients es van mantenir estables, amb 16.202 i 21.338 milions d'euros, respectivament, pel creixement dels ingressos a l'Amèrica Llatina, al Santander Corporate&Investment Banking i al Wealth Management&Insurance. El marge net va créixer un 2%, fins els 11.865 milions d'euros. Banco Santander ha concedit 1.600 milions d'euros al dia mentre ha durat la pandèmia en nous préstecs en el segon trimestre i moratòries a més de cinc milions de clients. La presidenta del Banc Santander, Ana Botín, ha destacat que en els darrers sis mesos s'han plantejat "els majors desafiaments" de la història del banc i ha elogiat la resposta que ha donat l'entitat. "Encara que el benefici atribuït s'ha vist afectat per l'actualització comptable sense efecte en caixa del valor del fons de comerç i de les DTA (actius fiscals diferits) per l'impacte de la pandèmia en les previsions econòmiques, aquesta revisió no afecta la fortalesa del nostre balanç", ha afegit. El consell d'administració té intenció de proposar a la junta general d'accionistes el pagament d'un dividend corresponent al 2019 equivalent a deu cèntims per acció que s'abonaria aquest any.

Summary: Banc Santander registra unes pèrdues de 10.798 MEUR per la crisi de la covid-19 durant el primer semestre


The Ricky Rubio Foundation, l'Institut Català d'Oncologia (ICO) i Novartis han impulsat un projecte per millorar l'atenció i la qualitat de vida de les persones amb càncer. La iniciativa vol contribuir a la "humanització" de l'assistència i els espais destinats a pacients oncològics i els seus familiars, així com a la promoció de l'esport com a eina d'inclusió i integració de nens i joves en risc d'exclusió social. La col·laboració permetrà habilitar una Sala The Ricky Rubio Foundation a l'ICO Badalona per oferir acompanyament a malalts i familiars durant el tractament.  El jugador de bàsquet Ricky Rubió ha explicat que per la seva experiència sap que el suport emocional i l'acompanyament és molt important en aquests casos. "Totes les hores a l'hospital són molt dures, el tractament, les esperes, els resultats. Ajuda molt si estan allà pots desconnectar", ha afirmat durant la presentació telemàtica.  La fundació de Rubió col·labora amb Novartis en la conscienciació, prevenció i millora de la investigació del càncer de pulmó, que afecta gairebé 30.000 persones anuals a l'Estat. EL director general de Novartis Oncology, José Marcilla, ha indicat que la missió és "reimaginar el tractament del cáncer de pulmó anant més enllà del desenvolupametn de les teràpies més disruptives".  En el marc d'aquesta col·laboració, les dues entitats donen suport al projecte d'humanització de l'ICO, que està reformant la sala a l'espera del Servei d'Oncologia Radioteràpica per proporcionar espais comfortables i adaptats a les necessitats de pacients i familiars. La directora general de l'ICO, Candela Calle, ha destacat l'efecte positiu que té l'acompanyament emocional del pacient a nivell terapèutic. "Oferir als pacients i als seus acompanyants un espai que convidi a la serenor i la calma poden ajudar a reduir l'angoixa", ha afirmat.  Aquesta sala tindrà un aspecte diferent a l'entorn hospitalari, tindrà zones d'oci i entreteniment, àrees de lectura i connectivitat o espais de reunió per fer xerrades, sessions i tallers.

Summary: La Ricky Rubio Foundation, Novartis i l'ICO impulsen un projecte per "humanitzar" l'assistència als malalts oncològics


El Parlament s'ha compromès a impulsar la creació d'una Comissió d'Estudi sobre l'Enfortiment del Sector Públic. El ple ha donat llum verda al punt d'un moció de la CUP-CC amb els vots a favor (91) de JxCat, ERC, PSC-Units i CatECP i els propis anticapitalistes. Els quatre diputats del PPC hi han votat en contra, i Cs (34) s'hi ha abstingut. El text concreta que la comissió d'estudi ha de treballar en l'anàlisi de la situació dels serveis públics, les conseqüències econòmiques de les externalitzacions i les privatitzacions, i les possibilitats sobre la internacionalització de la gestió dels serveis públics. La CUP-CC ha transaccionat l'esmena de JxCat i ERC, amb diversos apunts afegits. La comissió també ha de treballar per impulsar l'avaluació de les polítiques públiques i la revisió de la despesa per millorar l'assignació dels recursos públics. La majoria de parlamentaris de JxCat han votat en contra d'un segon punt de la moció -que no s'ha aprovat. El propi grup parlamentari havia presentat una esmena conjunta amb ERC, que ha estat transaccionada -per tant, avalada- per la CUP-CC. El conseller Miquel Buch, els diputats Lluís Guinó i Josep Puig, i les diputades Aurora Madaula i Anna Tarrés s'han abstingut. Saloua Laouaji hi ha votat a favor. La majoria de diputats d'ERC sí que han votat a favor d'aquest segon punts, però n'hi ha hagut dos que ho han fet en contra: Toni Castellà i Titón Laïlla, els dos representants de Demòcrates.

Summary: El Parlament es compromet a impulsar la creació d'una Comissió d'Estudi sobre l'Enfortiment del Sector Públic


El portaveu adjunt de JxCat, Eduard Pujol, ha acusat Cs de tenir una actitud "infantil" en no assistir a la constitució de la comissió d'investigació del 155 perquè "no els agrada" la temàtica i els "incomoda". En roda de premsa al Parlament aquest dimarts, Pujol ha criticat que la formació taronja "demani activitat" a la cambra catalana però que quan se'ls convoca en una comissió no s'hi presentin. En aquest sentit, Pujol ha destacat que quan es crea una comissió "s'hi va, es participa i es defensen les posicions polítiques". "Això també és democràcia", ha dit. Des de JxCat també han retret a Cs i PPC que hagin tancat la porta a visitar els polítics presos i ho han atribuït a que "no els serveix pel seu espectacle mediàtic".    El portaveu adjunt de la formació de Puigdemont ha recordat que a les comissions "hi ha de ser tothom" i "escoltar-se". Amb tot, ha recriminat a Cs haver participat del "desastre institucional i democràtic" del 155.  Pel que fa al rebuig de la invitació de visita dels presos a Albiol i Arrimadas d'aquest dilluns, Pujol ha considerat que les dues formacions constitucionalistes no hi van "perquè no els dona rèdit". "Això no els serveix per fer l'espectacle mediàtic habitual, ple de mentides i difamacions a que ens tenen acostumats", ha sostingut. "La demagògia de Cs i PP viu més còmoda en un món de benzina i mentida basada en una realitat falsa. Han dit que no perquè els falta valor per conèixer el que també han propiciat ells", ha assegurat Pujol.

Summary: JxCat retreu l'absència de Cs a la comissió del 155 i l'atribueix a l'"actitud infantil" de la formació taronja


Alemanya tancarà dilluns les seves fronteres amb França, Àustria, Dinamarca, Luxemburg i Suïssa pel coronavirus, segons informa la premsa local. Tot i això, les mercaderies podran continuar circulant entre aquests països. Fins a cinc estats de la UE –Polònia, Dinamarca, República Txeca, Eslovàquia i Lituània- han tancat totalment les seves fronteres o ho faran en les pròximes hores.


Vodafone proposa reduir l'ERO a la plantilla a 1.000 treballadors, 198 menys que en la proposta inicial, segons l'última oferta plantejada a la plantilla, i que han confirmat fonts sindicats. Des d'UGT, admeten a l'ACN que el nou plantejament és una "millora substancial" i que ara els treballadors l'hauran de validar o rebutjar en assemblea. Als centres de Barcelona, està previst que es facin reunions a les 14.30 i a les 15.30 hores, mentre que a Madrid, on hi ha més del 60% de la plantilla, l'assemblea es farà dijous. Per tant, els sindicats oferiran la seva resposta final a l'empresa en una reunió divendres, l'última, on s'haurà de signar o no l'acord per l'ERO.  L'oferta de Vodafone als treballadors també inclou una indemnització per 50 dies per any treballat, fins a un màxim de 33 mensualitats, i una lineal de 6.000 euros pels que tinguessin sous de fins a 28.000 euros.  Fonts sindicals d'UGT han indicat que consideren l'opció "responsable" acceptar l'acord de l'empresa, ja que els seus responsables jurídics veuen poques possibilitats que l'ERO pugui ser declarat nul.

Summary: Vodafone ofereix reduir l'ERO a 1.000 treballadors


El nou programa d’harmonització farmacoterapèutica i de reconeixement als professionals garantirà, entre d'altres, l'ús racional dels medicaments al Sistema Sanitari Integral d'Utilització Pública de Catalunya (Sicat). Així s'ha explicat aquest dilluns a la tarda al Palau de Pedralbes, en una jornada de presentació on s'han destacat les fites i els assoliments dels tres programes d’harmonització farmacoterapèutica de medicaments que s’han constituït progressivament des de l’any 2008, i que ara s’integren en un de sol. La jornada també ha servit per reflexionar sobre com fer front als reptes de futur en la incorporació de la innovació terapèutica al sistema sanitari català, garantint tant l’accés als tractaments com la sostenibilitat. L’objectiu del CatSalut se centra a garantir un ús racional, sostenible i harmonitzat dels medicaments, mitjançant diverses accions com ara l’avaluació dels nous fàrmacs i la priorització de la prestació segons el seu valor afegit, l’emissió d’informes i la difusió d’informació i l’adopció de diverses iniciatives per gestionar i racionalitzar l’ús dels medicaments.   Cal destacar la importància dels consells assessors del Programa d’harmonització farmacoterapèutica (PHF) per a medicació hospitalària i d’atenció primària, comunitària i especialitzada (recepta), així com la de la comissió farmacoterapèutica del SISCAT. Consells i comissió estan formats per professionals clínics assistencials, experts en l’àmbit del medicament i, com a novetat, consoliden la incorporació de representants de pacients en totes les comissions.  Els consells s’encarreguen de dur a terme una avaluació tècnica dels medicaments del seu àmbit, valorant-ne l’eficàcia, la seguretat i el cost. Addicionalment, els consells proposen recomanacions d’ús, accés i provisió dels medicaments harmonitzats per a l’àmbit del SISCAT que s’han de presentar a la Comissió Farmacoterapèutica per a la seva aprovació.   L’eix central de la Jornada ha reconegut la contribució, col·laboració i esforç que han dut a terme tots els professionals que han participat com a membres experts en els diferents programes d’harmonització, així com també als assessors i avaluadors clínics de les oficines tècniques. Les seves contribucions i el seu compromís han estat cabdals, des de l’inici d’aquestes funcions l’any 2008 fins a l’actualitat, per assolir els objectius de millorar un accés equitatiu i sostenible de les innovacions terapèutiques.   El nou Programa d’harmonització farmacoterapèutica incorpora la participació de la ciutadania, consolida la participació dels professionals clínics i simplifica la gestió.

Summary: El nou programa d'harmonització farmacoterapèutica garantirà l'ús racional dels medicaments en l'àmbit del SISCAT


El recobriment plàstic cremat d'un cable del fals sostre ha fet saltar l'alarma de l'Arxiu Nacional de Catalunya, a Sant Cugat del Vallès, sense que hi hagi hagut conseqüències. Una seixantena de persones han estat evacuades preventivament després que els Bombers rebessin l'avís a tres quarts d'una del migdia. S'han activat sis dotacions, que han comprovat que l'origen de l'olor a fum que es notava a la cinquena planta, on hi ha el dipòsit de fotografies, provenia del fals sostre. Els treballadors ja han tornat a l'edifici.

Summary: El recobriment cremat d'un cable fa saltar l'alarma de l'Arxiu Nacional sense que hi hagi hagut conseqüències


Foment del Treball Nacional ha qualificat l'acord del govern espanyol amb la CEOE, CCOO i UGT "d'insuficient i perjudicial" per a les companyies, especialment per als sectors intensius en mà d'obra. La patronal ha assegurat que l'executiu de Pedro Sánchez "està posant en risc la llibertat d'empresa" i no està responent "de manera proporcional" a les actuacions del sector privat. En referència a l'ampliació dels ERTO fins al 30 de juny, Foment ha advertit que les causes de força major subsistiran més enllà d'aquesta data. Pel que fa a les obligacions i sancions en cas que no es mantingui l'ocupació sis mesos després del retorn a l'activitat, la patronal ha alertat que aquesta mesura pot "precipitar" el tancament de moltes empreses. La patronal ha advertit que moltes companyies continuaran en una situació "molt complexa" un cop s'acabi l'estat d'alarma, després de mesos sense facturar i amb una demanda a nivells mínims. "Per facilitar al viabilitat de les empreses i evitar la destrucció massiva d'ocupació a través d'altres mecanismes traumàtics com els ERO o concursos de creditors, és necessari mantenir la vigència dels procediments d'ERTO per força major i causes econòmiques més enllà de la finalització de l'estat d'alarma", ha reclamant Foment a través d'un comunicat. En referència a les obligacions i sancions per a les empreses durant els sis mesos després del reinici de l'activitat, Foment ha lamentat que no s'hagin exclòs els "supòsits per causes objectives" i ha demanat que cada empresa tingui la llibertat de decidir en funció de la situació econòmica, tècnica, organitzativa o de producció.   "No és possible establir un marc tan estricte i aliè a la realitat de l'empresa, limitant fins a tal punt la seva capacitat de prendre decisions responsables i compromeses amb els treballadors, proveïdors i clients", ha criticat. La patronal dona suport al procés negociador de la CEOE i espera que puguin adoptar "mesures addicionals" per a les empreses.

Summary: Foment titlla l'acord del govern espanyol amb els agents socials "d'insuficient i perjudicial" per a les empreses


Un total de 24  persones ferides en l’accident d’autocar d’aquest diumenge a l’AP-7 a Freginals (Montsià) continuen ingressades en una desena de centres hospitalaris. Segons ha detallat aquest dilluns al migdia el conseller de Salut, Toni Comín, un dels pacients es troba en estat crític, sis estan en estat greu i 17 menys greu. En concret, són 16 dones i 8 homes de fins a 13 nacionalitats diferents. Es tracta de joves d’entre 20 i 34 anys, amb l’excepció del conductor, que es troba ingressat a l’UCI a Tortosa en estat greu per una contusió pulmonar. Per la seva banda, el conseller d’Interior, Jordi Jané, ha avançat que hi ha “la major predisposició” de les autoritats judicials perquè, tan bon punt “no quedin dubtes” de la identitat de les víctimes, es pugui procedir a la repatriació dels cadàvers. Jané ha confirmat també que s’ha pogut contactar ja amb totes les famílies.

Summary: 24 ferits en l’accident de l’AP-7 continuen ingressats a l'hospital, un en estat crític i sis greus


Les ONG de drets humans Amnistia Internacional i EuroMed Rights han criticat el Pacte Migratori i d'Asil que ha presentat la Comissió Europea aquest dimecres per fomentar els retorns i no l'asil. "Aquest pacte no reduirà el patiment de milers de persones atrapades als camps de les illes gregues", denuncia la directora d'AI a Europa, Eve Geddie. Pel que fa a les reaccions polítiques, l'Esquera Unitària i els ecologistes tampoc veuen amb bons ulls la proposta per la insistència en els retorns, mentre populars i liberals la celebren precisament per això. Els socialistes no estan del tot contents amb el pla, especialment perquè temen un repartiment desigual dels refugiats. Amnistia Internacional ha assegurat que el pacte converteix la detenció de refugiats i migrants i la contenció en camps en "la norma". "Aquest pacte està dissenyat per aixecar murs i enfortir tanques", ha afirmat Geddie. L'associació EuroMed Rights ha lamentat "l'obsessió" de Brussel·les amb les repatriacions "a qualsevol cost". A més, denuncia que el pla per accelerar els tràmits d'asil a la frontera semblen un "sistema il·legal de detenció" i temen que no hi hagi un "anàlisi adequat" de les peticions de protecció. "Amb aquest pacte, la UE mostra la seva disposició a criminalitzar i deshumanitzar els refugiats i migrants", denuncia el president d'EuroMed Rights Wadih Al-Asmar. Reaccions polítiques Els ecologistes i l'Esquerra Unitària han criticat la proposta de la Comissió Europea. El grup dels Verds/ALE considera que el pacte "institucionalitza la vergonya" i "no evitarà noves tragèdies". "No compleix amb la nostra petició de responsabilitzar de manera homogènia a tots els estats de la Unió i augmenta el perill que els camps segueixin superpoblats", ha denunciat l'eurodiputat dels Comuns, Ernest Urtasun. Els socialistes europeus veuen amb bons ulls que es posi fi a les "solucions ad hoc" davant d'arribades sobtades de persones, però temen que el sistema a la carta no garanteixi un repartiment "just i igualitari" dels refugiats. Per la seva banda, els liberals de Renovar han celebrat que el pla inclogui reforçar la cooperació amb els països veïns per frenar les arribades, però han lamentat que no hi hagi "propostes concretes" per fomentar "la migració legal". El PP europeu veu positiu el pla perquè inclou una política de retorns "més efectiva" que afectarà "una gran proporció de persones en territori europeu que no són elegibles per rebre protecció".

Summary: Diverses ONG de drets humans critiquen el Pacte Migratori i d'Asil de la UE per fomentar els retorns i no l'asil


El president de la Generalitat, Quim Torra, ha desitjat als estudiants que han rebut els Premis de Recerca Jove i a tots en general "un molt bon Nadal i un molt feliç any 2019 "que ha de portar a la llibertat" a Catalunya. "Sou el millor que tenim i aquest país confia en vosaltres", ha remarcat Torra als joves premiats, a qui ha indicat que tenen "una responsabilitat en aquest país" i que les seves recerques "contribueixen a garantir l'excel·lència de Catalunya en el futur". El president els ha dit que són "una mica la Pedrera de Catalunya" i ha dit que han de jugar "un paper bàsic en el present i en el futur". Els Premis de Recerca Jove (PRJ) han distingit a 90 estudiants de 4rt d'ESO, Batxillerat i cicles formatius de grau superior i mitjà, 51 noies i 39 nois, que han elaborat 75 treballs d'investigació científica conjuntament amb el professorat. Quim Torra ha exposat que Catalunya és "referent en producció científica i atracció de talent tot i amb els recursos limitats per la dependència actual un estat que hauria de respectar més la voluntat, el saber fer i la decisió de de Catalunya". També ha tingut paraules, com fa en tots els actes, pels "presos i exiliats". Els Premis de Recerca Jove a més dels 90 estudiants també s'han concedit a 11 centres d'ensenyament secundari en reconeixement a la seva activitat en aquest àmbit. El lliurament dels premis s'ha fet a l'Auditori de Barcelona amb el president de la Generalitat, Quim Torra, i la consellera d'Empresa i Coneixement, Àngels Chacón. Rosa Folguera Argelich, que ha parlat en nom dels els premiats, ha exposat que el premi els estimula a seguir fent recerca com "un camí de millora de la societat". Ha animat els altres premiats a "seguir treballant en la cerca de l'excel·lència; Catalunya ho necessitarà", ha conclòs.   Entre els 75 treballs d'alumnes premiats, s'inclouen el Premi Reginó, en col·laboració amb l'Institut Català de les Dones (ICD), que distingeix el millor treball de recerca sobre les dones i les seves aportacions i el centre d'educació secundària que hagi destacat per haver impulsat l'interès en aquesta temàtica; i el Premi INEFC que distingeix el millor treball sobre temàtica esportiva.  Enguany, com a novetat, es lliuren dos premis Alfons Banda en col·laboració amb l' Institut Català Internacional per la Pau (ICIP) als millors treballs sobre cultura de la pau, i un premi Ramon Muntaner al millor treball sobre desenvolupament local.  En aquesta edició s'han presentat 261 treballs elaborats de forma individual o en grup per 356 alumnes de 166 centres a Catalunya (provinents de 31 de les 42 comarques catalanes), dels quals han estat distingits un total de 75 projectes de 90 estudiants. Els PRJ, que enguany han arribat a la seva 36a edició, premien l'esforç dels alumnes i el treball en equip.   Per comarques de procedència dels alumnes, la més representativa és el Barcelonès amb 22 premiats. La segueixen el Segrià amb 6, el Vallès Oriental amb 5 guardonats, i el Bages, Baix Camp, Baix Llobregat i el Maresme amb 4 cadascuna.   Els Premis Recerca Jove se celebren des de l'any 1981 i s'han convocat fins a l'actual edició 2017 sense interrupció, arribant a formar una comunitat integrada per 3.099 premiats, incloent els d'aquesta convocatòria. Els premis estan dotats amb 750 euros, en el cas dels alumnes, i 2.500 euros en el cas dels centres, que els destinen a equipament de biblioteques i material docent.

Summary: Torra desitja un feliç 2019, "que ha de portar la llibertat" a Catalunya


El president en funcions, Pedro Sánchez, esperarà fins a finals d'agost o principis de setembre per iniciar les negociacions amb els partits per tancar un acord que el faci president. Aquest divendres ha acabat la ronda de reunions amb la societat civil i ha explicat que ara toca "compendiar i sistematitzar" les propostes que els han fet per tal de presentar als partits una "proposa oberta, comú i progressista". Sánchez prioritzarà trobar-se amb les forces que són "susceptibles" de poder-hi donar suport, entre les que ha enumerat PNB, PRC, "les forces nacionalistes catalanes" i Podem. No ha explicitat, però, ni l'ordre de trobades ni el detall de quan es produiran. Tanmateix, ha dit que no es tracta d'una proposta tancada sinó que estan disposats a acceptar canvis, especialment fruit de la negociació que es pugui obrir amb Podem. També ha dit que es vol reunir amb PP i Cs per insistir en la "responsabilitat" que tenen de facilitar el govern.

Summary: Sánchez esperarà fins a finals d'agost o principis de setembre per iniciar les negociacions amb els partits


El grups parlamentaris de PP i Ciutadans (Cs) a les Corts Valencianes han rebutjat aquest dimecres signar una declaració institucional de condemna a la "violència feixista" del passat 9 d'octubre, diada autonòmica, tant en la processó cívica com en la manifestació, on grups d'extrema dreta varen agredir diversos manifestants. La iniciativa, que comptava amb el suport de PSPV, Compromís i Podem, critica la "ineficient gestió per part dels comandaments polítics dels efectius de les forces de seguretat disponibles" aquell dia i referma que el 9 d'octubre és "un dia per l'alegria i la celebració comuna, que ha de servir per commemorar tot el que ens uneix com a poble i ens cohesiona com a societat". En aquest sentit, conclou que no pot ser segrestada per "una minoria d'intolerants".  La síndica de Ciutadans, Mari Carmen Sánchez, ha justificat la manca de suport al text en considerar que s'estava "polititzant un tema molt seriós" per la crítica a l'actuació policial, personalitzada en la gestió del delegat del govern espanyol al País Valencià. Al respecte, Ciutadans ha anunciat que presentarà un text alternatiu.  Per la seva part el PP s'ha oposat al text assenyalant que no expressa suport als cossos i forces de seguretat de l'estat, ha lamentat que s'acusi el delegat del govern espanyol i ha recordat que ja va emetre un comunicat de condemna la violència "vingui d'on vingui".  La declaració institucional relata els "insults, amenaces i intents d'agressió" durant aquella jornada en la qual "molts ciutadans van ser agredits simplement per les seves idees i la seva implicació política i van veure obstaculitzat el seu dret a una marxa pacífica".  "Mentre avança en les investigacions policials i judicials dels fets, les quals han agafat ritme després d'uns primers moments de lentitud i indecisió, les Corts volen manifestar la seva preocupació per la ineficient gestió per part dels comandaments polítics dels efectius de les forces de seguretat disponibles, tot i ser conegut l'ànim per generar conflictes dels grups simpatitzants de partits de la ultradreta", continua la declaració.  El text finalitza assenyalant: "Els valencians som un poble obert, orgullós de la seva diversitat, que vol la democràcia i que desitja viure d'acord amb els valors de pluralitat, igualtat i convivència. El conjunt dels diputats de les Corts volem declarar que el 9 d'octubre és un dia de per l'alegria i la celebració comú, un dia que ha de servir per commemorar tot el que ens uneix com a poble i ens cohesiona com a societat. No permetrem que una minoria d'intolerants segresti aquest dia tan simbòlic per a tots nosaltres".

Summary: PP i Cs rebutgen una declaració institucional a les Corts Valencianes contra les "agressions feixistes" del 9 d'octubre


El candidat de Catalunya en Comú - Podem a la presidència de la Generalitat, Xavier Domènech, ha afirmat aquest dissabte que la formació “estendrà la mà” a aquelles forces “que posin al centre el desbloqueig de la situació” i que “deixin de banda fulls de ruta o pràctiques d’unilateralitat”. Domènech ha contestat així preguntat si els comuns estarien disposats a pactar amb el PSC o ERC, qui ha afirmat prioritzar el diàleg a la unilateralitat. Domènech també ha dit que dubta que la candidatura socialista, amb Espadaler, “hereu de la Unió de Duran i Lleida”, pugui ser “una candidatura que dugui a la reconciliació”, com havia afirmat Iceta. El candidat dels comuns també ha anunciat que la formació presentarà la seva proposta de país i “per sortir de l’atzucac” dilluns en un acte a Barcelona. Domènech s’ha mostrat convençut que el 21-D protagonitzaran una “remuntada” a les urnes. Sobre possibles pactes, Domènech ha afirmat que "qui decideix com ha de ser el futur de Catalunya és la ciutadania" i que esperen que facin confiança als comuns. Amb tot, ha apuntat que donaran suport a aquells a qui la ciutadania hagi donat un pes al Parlament i que se centrin a desencallar la situació i "deixar de banda fulls de ruta o pràctiques d'unilateralitat". El candidat també s'ha desentès de les declaracions de Ramon Espadaler, qui ha afirmat que es va sentir representat amb les intervencions de Coscubiela en el ple que es va aprovar la llei del referèndum, i ha dit que la del PSC "difícilment pot ser una candidatura que ens porti a una reconciliació". "Posa de número tres a una persona que és hereva de la Unió de Duran i Lleida, que també ha demanat el vot pel PSC i que feia unes declaracions dures contra el poble andalús", ha retret Domènech, que considera que "seria bo" que el resultat del 21-D portés a "una àmplia reconciliació que tornés a posar a Catalunya a l'avantguarda del canvi". "És evident que aquestes eleccions van de recuperar l'autogovern de Catalunya, les llibertats, i de treure'ns de sobre el 155", ha dit Domènech, que creu que tot plegat "difícilment" es pot fer "reeditant blocs". "S'haurà de fer aplegant àmplies voluntats del país". En aquesta línia, ha carregat contra la llista de Junts per Catalunya i ERC –"totes es presenten com a llistes de país", ha dit, i "han promès fulls de ruta que després han estat el contrari del que havien dit". Hores després que Carles Puigdemont hagi presentat la llista de Junts per Catalunya des de Bèlgica, que ha descrit com la candidatura "d'esperança" davant de les altres llistes de "por i resignació", Domènech ha dit que "la veritable candidatura de desbloqueig, esperança i futur és Catalunya en Comú". A més, creu que serà "una força decisiva" i que el 21-D es reviurà una jornada electoral com la del 20-D, les eleccions generals en què van a Catalunya. "Protagonitzarem la remuntada i serà també una remuntada del propi país", ha afirmat. La coordinadora nacional de la formació s'ha reunit aquest dissabte a Reus.

Summary: Domènech diu que els comuns estendran la mà a qui desbloquegi la situació i deixi de banda la unilateralitat


El Govern ha fet una crida a mantenir la "màxima prudència" el primer dia de la fase 0 del desconfinament a Catalunya. La portaveu, Meritxell Budó, ha demanat que "no s'abaixi la guàrdia", que es mantinguin les mesures de protecció i prevenció, i que s'evitin moviments innecessaris. Durant la roda de premsa telemàtica d'aquest dilluns al migdia, la consellera ha reiterat que un "mal desconfinament" por provocar un "nou confinament", un fet que portaria "mesures catastròfiques". Per això Budó ha insistit que és "molt important" fer bé ara el desconfinament, i "de manera responsable".

Summary: El Govern crida a mantenir la "màxima prudència" el primer dia de la fase 0 del desconfinament a Catalunya


La ciutat de Badalona disposa de 36 pisos buits des de l’inici d’aquest any. 26 d'ells els han lliurat diverses entitats financeres a la Generalitat, com a resposta a les 68 peticions que va fer el passat mes de febrer. El Govern n'ha aconseguit deu més per l'aplicació del dret de tempteig i retracte i els ha adjudicat a Badalona. L'habitatge és un dels temes principals que Generalitat i Ajuntament abordaran a partir d'ara, segons ha explicat la consellera de Governació, Administracions Públiques i Habitatge, Meritxell Borràs, després de la primera comissió mixta entre els dos organismes celebrada aquest dilluns. "L'esforç que es faci amb Badalona ha de ser molt clar", ha dit Borràs, que ha reclamat el "compromís" de les entitats financeres. L'alcaldessa de Badalona ha explicat que Generalitat i Ajuntament treballaran bilateralment en una actuació integral a Badalona Sud o en la conversió de la C-31 en via urbana. També han acordat fer inversions conjuntes en línies educatives i equipaments i en solucionar els problemes d'aparcament a l'hospital Germans Trias i Pujol. Les dues institucions s'han emplaçat a avaluar els avenços d'aquí a sis mesos.

Summary: Badalona recupera 26 pisos buits de mans d'entitats financeres i 10 més per tempteig i retracte


La Universitat Rovira i Virgili s'ha dotat d'un nou programa informàtic que permet descobrir les causes d'accidents relacionats amb la seguretat industrial. Es tracta d'un software ideat per una companyia angloamericana, molt usat per empreses i multinacionals del sector químic i també alimentari d'arreu del país. L'any 2018 es va introduir en universitats dels Estats Units i la URV ara també l'incorporarà, com una eina més dins la docència. És la primera d'Europa en tenir-lo. L'accident a Iqoxe preocupa la Universitat. Aquest programa permetrà analitzar aquest i altres escenaris. És intuïtiu i es basa en el mètode científic de causa-efecte, on les interpretacions no hi tenen cabuda. Els universitaris l'utilitzaran a partir del curs vinent.

Summary: La URV disposa d'un nou software que analitza les causes d'accidents industrials


Un acte d'homenatge al llegat artesanal d'Antoni Gaudí a la Sagrada Família ha donat el tret de sortida a la 8a edició de la Setmana de l'Artesania de Catalunya, que se celebrarà fins al 13 d'octubre. Forjadors, fusters i ceramistes s'han aplegat al temple expiatori per reivindicar la vinculació entre l'obra de Gaudí i el món de l'artesania i han recordat tots els artesans que l'han fet possible. Alguns dels artífexs del patrimoni artesanal del temple han participat en les jornades, com el Jordi Soldevila, encarregat del tancament en fusta de la Sagristia. En declaracions a l'ACN, Soldevila ha assegurat que "és bàsic" utilitzar el patrimoni del modernisme per "donar prestigi" als oficis artesans i d'aquesta manera, fer-los més atractius als joves. L'acte, que ha comptat amb el secretari d'Empresa del Govern, Joaquim Ferrer, ha servit per recordar el paper dels 8.000 artesans a Catalunya, que donen feina a unes 10.000 persones.

Summary: La reivindicació del llegat artesanal de Gaudí dona el tret de sortida a la 8a Setmana de l'Artesania de Catalunya


La fiscalia de Madrid recorrerà la resolució del Tribunal Superior de Justícia de Madrid (TSJM) que tomba el tancament perimetral de la capital de l'Estat i nou municipis més. Fonts jurídiques han informat que el ministeri públic presentarà el recurs en els pròxims dies. El termini és de cinc dies hàbils i acaba divendres que ve. El TSJM va rebutjar ratificar el confinament que va ordenar el Ministeri de Sanitat perquè va considerar que vulnerava els drets fonamentals.

Summary: La fiscalia de Madrid recorrerà la decisió del TSJM de tombar el tancament perimetral de la capital i nou municipis


L'Audiència de Palma ha revocat l'aplicació de l'article 100.2 del reglament penitenciari a Iñaki Urdangarin que li permetia anar dos caps de setmana al mes al seu domicili. El passat 5 de març el jutjat de vigilància penitenciària de Valladolid va decidir mantenir Urdangarin en segon grau però també aplicar-li el "principi de flexibilitat" de l'article 100.2, a més de les sortides ja aprovades al setembre en aplicació de l'article 117. D'aquesta manera, el jutjat estimava parcialment el recurs del marit de Cristina de Borbó i cunyat de Felip VI, amb l'oposició de la fiscalia. A més, el jutjat va rebutjar la petició d'Urgandarin de poder-se desplaçar excepcionalment durant les sortides o permisos fins on viuen la seva dona i els seus fills. El jutjat justificava permetre a Urdangarin dues sortides de cap de setmana al mes per "l'excepcionalitat" de la situació d'aïllament imposada i per la "impossibilitat" d'implementar un programa especial de tractament que no pot executar-se d'una altra manera. Dos dels tres magistrats de l'Audiència de Palma han donat la raó a la fiscalia, i s'ha paralitzat l'aplicació d'aquest permís, que encara no havia començat. La decisió no es pot recórrer. El tribunal recorda que Urdangarin va ser condemnat a 5 anys i 10 mesos de presó i recentment ha complert una quarta part de la condemna, per la qual cosa ja gaudeix de permisos penitenciaris i sortides de l'article 117 del reglament penitenciari. "Va  començar les sortides al setembre i va gaudir del primer permís el desembre del 2019. Per tant, que al gener del 2020 no hi hagi aquesta proposta, no es pot entendre injustificat, ja que perquè aquesta pugui realitzar-se, és absolutament necessari veure l'evolució de l'intern, però no només pel que fa a la seva bona conducta al centre penitenciari, que ningú en dubta, o la seva participació en les activitats que se li proposen, que tampoc es dubten i, a més consten, o el pagament de la responsabilitat civil a què va ser condemnat, sinó la seva evolució i adaptació en el gaudi d'aquestes sortides en llibertat", apunten els magistrats. D'acord amb la resolució, "el que no pot admetre és que la inactivitat de l'administració, a la qual al·ludeix la interlocutòria, porti necessàriament a l'aplicació de l'article 100.2. Existeixen mecanismes pels quals el jutge de vigilància pot requerir l'administració que actuï, especialment a petició de l'intern, petició que aquí no consta". El tribunal assenyala que la interlocutòria del jutjat de vigilància recull aquesta possibilitat però que no procedeix la seva aplicació directa. El segon motiu pel qual la interlocutòria del jutjat de Valladolid concloïa que s'ha d'aplicar l'article 100.2 del reglament és "l'aïllament "però la sala argumenta que no pot ser l'únic motiu per l'aplicació de la flexibilitat prevista en el precepte esmentat. El tribunal apunta que consta de manera pública que el centre penitenciari en què es troba complint condemna Urdangarin és un centre femení. No obstant això, aquesta característica ja era coneguda per l'intern en accedir voluntàriament a aquest centre", recorden. El tribunal també rebutja que les raons de seguretat justifiquin l'aplicació d'una flexibilització que no està prevista per a aquest supòsit. Els magistrats assenyalen que no pot convertir-se en causa d'aplicació d'un règim flexible, per només aquest motiu, "ja que això seria tant com donar 'carta blanca' a que qualsevol penat acudeixi a un d'aquests centres per, d'aquesta manera, obtenir una flexibilització que en altres centres, de ben segur, mancats d'aquesta 'solitud', no obtindria ". La sala conclou que l'aplicació del principi de flexibilitat és prematur. Segons el vot particular, amb la manera com els arguments en els que s'assenta la denegació de l'article 100.2  han estat formulats "es compromet la finalitat de reinserció i rehabilitació que, tot i que no és prioritària respecte altres finalitats, com són les de prevenció general i especial, el risc de trencament de les quals no s'ha justificat, han de ser respectats".

Summary: L'Audiència de Palma revoca l'article 100.2 a Urdangarin que li permetia anar a casa cada dues setmanes


Un policia espanyol ha mort aquest divendres a Kabul fruit d'un atemptat dels Taliban que segons el govern espanyoles dirigia contra unes cases d'hostes prop de l'ambaixada espanyola. El president del govern espanyol, Mariano Rajoy, ho ha confirmat en un míting a Oriola pocs minuts després d'assegurar davant els mitjans de comunicació que l'atemptat no es dirigia contra interessos espanyols i que un policia nacional que protegia les instal·lacions havia resultat ferit però no de gravetat. Rajoy desmentia d'aquesta manera una primera informació confirmada pel Ministeri d'Exteriors que apuntava que l'atemptat sí que es dirigia contra l'ambaixada. A Oriola, Rajoy ha dedicat al policia la seva "estimació, sentiment i amor".  (En aquesta actualització s'ha afegit l'edat i la identitat de la víctima, a més d'altres detalls que ha informat el Ministeri de l'Interior) Segons ha informat el Ministeri de l'Interior, la víctima és Isidro Gabino Sanmartín Hernández de 48 anys. El policia ha mort aquesta tarda en l'atemptat terrorista que s'ha produït al costat de l'ambaixada espanyola a Kabul. En un principi, el policia, membre de la UIP, havia resultat ferit i, posteriorment, ha mort, segons ha puntualitzat el Ministeri. El ministre de l'Interior, Jorge Fernández Díaz, s'ha posat en contacte amb la vídua de la víctima i li ha traslladat el condol de Sa Majestat el Rei i del president del govern espanyol, i també li ha expressat la seva solidaritat i enèrgica condemna al terrorisme. En virtut del Reial Decret 927/2015 de 16 d'octubre, aprovat recentment pel Consell de Ministres, Fernández Díaz ha ordenat que durant els pròxims tres dies la bandera espanyola onegi a mig pal als edificis policials.

Summary: ACTUALIZACIÓ:Un policia espanyol mort a l'atemptat de Kabul


El Govern ha anunciat aquest dimarts que el 2025 preveu obrir una presó a la Zona Franca de Barcelona destinada a presos preventius i dones. Amb una inversió de 75 milions d'euros, això permetrà tancar la vella presó de dones de Wad-Ras, al Poblenou. A més, el Consell Executiu ha donat llum verda al finançament del nou centre obert, que s'inaugurarà el 2021, i que costarà 33 milions d'euros. En canvi, el conseller de Justícia, Carles Mundó, encara no ha concretat quan tancarà la presó Model, tot i que abans de març es podria saber la data, que el Parlament va instar fa uns dies que fos abans del 2018. El nou centre obert tindrà capacitat per a 800 presos, procedents dels centres oberts de la Model, Trinitat Vella i Wad-Ras, en un solar de 6.500 metres quadrats i una superfície construïda de 13.000 metres quadrats. Aquest 2017 es preveu licitar i redactar el projecte per 1,5 milions d'euros. Per al 2018 es reservaran 210.000 euros, per a licitar l'obra, que haurien de començar a finals del proper any. Les obres duraran uns dos anys, dedicant-hi 9,8 milions el 2019 i 18,8 milions el 2020. A principis del 2021 s'haurien d'acabar les obres, instal·lar-hi els equipaments per valor d'uns 3 milions d'euros i inaugurar el nou centre. En total, costarà 33,3 milions. Segons el conveni signat entre Ajuntament de Barcelona i Generalitat, quan tanqui el centre obert de la Trinitat Vella es podrà enderrocar i construir-hi pisos socials. Per la seva banda, el nou centre per a preventius i dones es construirà en un solar de 20.000 metres quadrats, tindrà 55.000 metres quadrats de superfície total i una capacitat per a 700 persones, 400 dones i 300 preventius. Aquest 2017 no hi haurà cap partida per aquest centre, ja que es dissenyarà el pla funcional. El 2018 es dedicaran 125.000 euros per a convocar un concurs d'idees i licitar el projecte. El 2019 es redactarà el projecte, valorat en 1,9 milions d'euros, i el 2020 s'hi dedicaran 1,2 milions d'euros més. El 2021 es licitarà l'obra, per valor de 0,5 milions d'euros, i a finals d'aquell mateix any es començaran les obres. L'any 2022 s'hi dedicaran 20,3 milions, el 2023 uns 27,3 milions més, i el 2024 18,7 milions. A finals d'aquell any s'haurien d'acabar les obres i començar a instal·lar l'equipament. A principis del 2025 s'invertiran 4,8 milions més i s'inaugurarà el centre. En total s'hi invertiran 75 milions d'euros. El nou centre es construirà amb "visió de gènere", segons ha dit Mundó, per acollir les dones penades, que ara són 197, les preventives, que són 84, i els seus fills de menys de tres anys, que solen ser una dotzena. L'edifici va ser inaugurat el 1916 com a reformatori per a menors, i l'any 1983 es va convertir en centre per a dones. També hi ha 273 homes en règim obert que aniran al primer centre, el que s'inaugurarà el 2021. Els 300 presos preventius de l'àrea del Barcelonès, que representen el 40% dels interns actuals de la Model, aniran a un espai específic d'aquest nou centre A banda d'aquests dos nous centres, s'invertiran 26 milions d'euros mes en millores a les presons de Quatre Camins (La Roca del Vallès, 1989), Ponent (Lleida, 1984), Brians 1 (Sant Esteve Sesrovires 1991) i Brians 2 (2007). A més a més, durant el 2018 començaran les obres d'un nou centre obert a la ciutat de Tarragona, que costarà 9,6 milions i s'inaugurarà el 2019. Aquest centre substituirà les actuals funcions de l'antiga presó al centre de la ciutat, i complementarà el centre de Mas d'Enric, al Catllar, posat en marxa a finals del 2015. Amb totes aquestes inversions, de més de 140 milions en vuit anys, es podran tancar les quatre presons més antigues de Catalunya: la Model, del 1904, la de Wad-Ras, del 1915, la de Tarragona, del 1950, i la de Trinitat Vella, del 1962. En la roda de premsa posterior al Consell Executiu, Mundó ha dit que "aquest calendari respon als compromisos del Govern amb l'Ajuntament de Barcelona", plasmats en el conveni signat a principis de febrer amb l'alcaldessa, Ada Colau, i l'acord de Govern permet assegurar el finançament, almenys pel centre obert. Sobre la Model, ha reiterat que en menys de dues setmanes se sabrà si es tanca o no aquest 2017, però ha tornat a remarcar la importància de la moció del ple del Parlament aprovada la setmana passada per 123 vots a favor per clausurar-la aquest mateix any.

Summary: El Govern projecta obrir el 2025 una segona presó a la Zona Franca destinada a dones i preventius